《赋得临池柳》
明代·梁有誉

拂岸青阴合，萦堤翠色稠。声从笛里听，影傍镜中浮。

水与柔情漾，波将舞态留。腰肢怜楚细，眉黛学孙愁。

濯濯恒笼雾，依依讵奈秋。堪怜张绪去，谁复拟风流。

作者简介：广东顺德人，字公实，号兰汀。与欧大任等同学于黄佐，有诗名。嘉靖二十九年进士，除刑部主事。与李攀龙等结诗社，史称后七子。因念母，称病归。杜门读书，虽大吏至，亦不出见。卒年三十六。有《兰汀存稿》。